路中對月
作者：曾鞏
朝代：宋

paragraphs: 山川困遊人，而不斷歸夢。
其餘惟日月，朝夕南北共。
日光驅人身，擾擾逐群動。
鄉思須暫忘，世事那止重。
豈如月可喜，露坐息倥傯。
清明入襟懷，萬里絕纖霿。
愛之不能飧，但以目睛送。
想知吾在廬，皎皎上修棟。
慈親坐高堂，切切兒女衆。
憐其到吾前，不使降帷幪。
豈不映時節，荏苒更季仲。
而我去方急，其能計歸鞚。
我非土木爲，耳目異聾瞢。
念之曷由安，腸胃百憂中。
何言月可喜，喜意亦有用。
爲其同此時，水木光可弄。
猶勝夢中事，記之聊一誦。